Resolució de 21 desembre de 2016, d'inadmissió de la Reclamació 337/2016
Administración: Corporació Catalana de Mitjans Audiovisuals
Actualització de la publicació al web dels contractes realitzats per la CCMA a partir de l'1 de juliol de 2016.
És requisit per a l'admissibilitat d'una reclamació davant d'aquesta Comissió haver realitzat prèviament una sol·licitud d'informació que no hagi estat atesa o satisfeta.
La persona reclamant declara que l'ens obligat ha respost adequadament la seva sol·licitud d'informació, però tanmateix presenta reclamació per l'incompliment de publicitat activa, ja que l'espai web destinat als proveïdors i clients, on es publiquen els contractes, no s'hauria actualitzat des del primer de juliol.
La GAIP no té competències d'avaluació o revisió del compliment de les obligacions de publicitat activa dels ens obligats, i atès que la persona reclamant declara haver rebut la resposta sol·licitada en via d'accés a la informació, la reclamació davant d'aquesta Comissió no té objecte vàlid i és procedent inadmetre-la.
El 24 d'octubre de 2016 té entrada a la GAIP la Reclamació 337/2016.
La reclamació s'interposa contra la CCMA, pel fet que l'espai web del proveïdor i del client, on publicava els contractes, només permetia la consulta dels contractes fins a 1 de juliol de 2016.
La persona reclamant adjunta a l'escrit una sol·licitud d'accés que hauria adreçat a la CCMA el 9 d'octubre de 2016, demanant el cost de determinats programes, que segons afirma la mateixa reclamant, la CCMA ja li hauria respost satisfactòriament.
L'article 39.1 de la Llei 19/2014, del 29 de desembre, de transparència, accés a la informació pública i bon govern (LTAIPBG) estableix que les resolucions expresses o presumptes en matèria d'accés a la informació pública poden ser objecte de reclamació gratuïta i voluntària davant de la GAIP.
Per tant, és requisit per a l'admissibilitat d'una reclamació davant d'aquesta Comissió haver realitzat prèviament una sol·licitud d'informació que no hagi estat atesa o satisfeta materialment.
La persona reclamant ha formulat una sol·licitud d'informació, que presenta annexa, però el cert és que no és la resolució d'aquella sol·licitud la que constitueix l'objecte de la reclamació, ja que declara que la CCMA li hauria respost adequadament la seva sol·licitud d'informació.
El que constitueix l'objecte de la reclamació és la pretesa desatenció de les obligacions d'actualització de l'espai de transparència destinat als proveïdors i clients, on la CCMA hi publica els contractes subscrits i on afirma que en el moment de formular la reclamació, 24 d'octubre, no es podrien consultar contractes signats amb posterioritat a l'1 de juliol de 2016.
L'escrit deixa constància que en altres èpoques, la CCMA hauria estat més diligent en l'actualització d'aquest espai i es demana si aquesta actuació és adequada a allò que estableix la LTAIPBG.
Finalment, es queixa igualment pel fet que l'accés als contractes anteriors a l'1 de juliol de 2015 no es pot fer consultant directament el web, sinó que cal fer-ho a través d'una sol·licitud d'informació, que la mateixa reclamant vol destacar que obté resposta de la CCMA.
La GAIP no té competències d'avaluació o revisió del compliment de les obligacions de publicitat activa dels ens obligats, i atès que la persona reclamant declara haver rebut la resposta sol·licitada, la reclamació davant d'aquesta Comissió no té objecte i és procedent inadmetre-la.
L'article 44 LTAIPBG preveu que les resolucions de la GAIP s'han de publicar en el portal de la Comissió, amb la dissociació prèvia de les dades personals.
Sobre la base dels antecedents i fonaments jurídics exposats, el Ple de la GAIP, en la sessió de 21 de desembre de 2016, resol per unanimitat:
Barcelona, 21 de desembre de 2016